Itävaltalaispoliiseja Unkarin ja Itävallan välisellä, Nickelsdorfin läheisyydessä sijaitsevalla rajalla 10. syyskuuta 2015.

Itävaltalaispoliiseja Unkarin ja Itävallan välisellä, Nickelsdorfin läheisyydessä sijaitsevalla rajalla 10. syyskuuta 2015. Joe Klamar / AFP

Itävallan mukaan sen tiedossa ei kuitenkaan ole yhtään turvapaikanhakijaa, jonka Saksa olisi käännyttänyt omalta rajaltaan.

Itävalta ja Slovakia seuraavat Saksan esimerkkiä ja palauttavat rajatarkastukset väliaikaisesti. Itävalta lähettää 2 200 armeijan sotilasta rajatarkastajien avuksi. Maahan saapui maanantain vastaisena yönä Unkarista noin 7 500 turvapaikanhakijaa.

– Jos Saksa tekee rajatarkastuksia, Itävallan on vahvistettava omia rajatarkastuksiaan. Aiomme tehdä niin, varakansleri Reinhold Mittlehner perusteli.

Itävallan mukaan sen tiedossa ei kuitenkaan ole yhtään turvapaikanhakijaa, jonka Saksa olisi käännyttänyt omalta rajaltaan. Saksa ilmoitti sunnuntaina, että se ottaa rajatarkastukset väliaikaisesti käyttöön.

Myös Slovakia aikoo ottaa rajatarkastukset väliaikaisesti käyttöön Unkarin ja Itävallan vastaisilla rajoillaan. Slovakia lähettää 200 ylimääräistä poliisia rajoilleen.

– Tilannetta seurataan jatkuvasti, ja Itävallan, Unkarin ja Tšekin poliisivoimien kanssa tehdään yhteistyötä, Slovakian sisäministeriön tiedottaja kertoi.

Tšekki ilmoitti jo sunnuntaina, että se vahvistaa rajavalvontaa Itävallan suuntaan. Unkarin tiukemmat pakolaislait astuvat voimaan tiistaina, ja se on vauhdittanut ihmisten matkantekoa. Laittomasta rajan ylityksestä voidaan jatkossa tuomita Unkarissa jopa kolmen vuoden vankeuteen.

Unkariin saapui sunnuntaina ennätysmäärä pakolaisia ja siirtolaisia, yli 5 800. Edellinen ennätys oli 4 300 tulijaa päivässä.

Lähteet: AFP, Reuters